Limpopo beste én tweede vrotste | Rapport
Limpopo beste én tweede vrotste 2013-01-05 23:22
Die drie beste matriekpresteerders in wiskunde in Suid-Afrika. Annie Thomas (18, links) van die Capricorn-hoërskool in Polo- kwane, Mmadikgetho Komane (18), ook die land se topleerling, van die Glen Cowie-meisieskool in Sekhukhune en Julius Mama­shel
SUNÉ KITSHOFF IN KAAPSTAD
Die wenkbroue het die afgelope week gelig oor die sukkelende Limpopo vanjaar se topmatrikulant én nog uitblinkers opgelewer het.Mmadikgetho Komane (18) van die Glen Cowie-meisieskool in die landelike Sekhukhune-distrik is die nasionale uitblinker. Sy is bo aan die lys vir wiskunde en wetenskap in die kategorie vir die behoeftigste openbare skole én het 100% vir rekeningkunde behaal. Limpopo spog boonop met die drie slimste leerlinge in wiskunde en wetenskap. Dié drie – Komane, Annie Thomas (18) van die Capricorn-hoërskool in Polokwane en Julius Mamashela (18) van die Pax-hoërskool in die Capricorn-streek – was al drie in die armste openbare skole (kwintiele een tot drie) en klop selfs die leerlinge in kwintiele vier- en vyf-skole, waar onderriggeld gehef word. Maar Limpopo, wat verlede jaar onder die handboek-skandaal deurgeloop het, is ook die provinsie met die tweede swakste matriekuitslae vir 2012.Die Suid-Afrikaanse Onderwysunie (SAOU) het Donderdag daarop gewys dat die uitslae in dié provinsie beduidend is, aangesien die Jaarlikse Nasionale Assesserings (JNA) wat verlede maand bekend gemaak is, geen onderskeidings vir wiskunde onder gr. 9’s opgelewer het nie.Luidens die JNA-uitslae vir 2012 het Limpopo se gr. 9’s die laagste punte vir huistaal (gem. 31,2%) en wiskunde (gem. 8,5%) gekry.Voorts kon 97,9% van die gr. 9’s nie aan vlak een se vereistes voldoen nie. Vlak sewe meet die hoogste vaardigheid en daar het die provinsie 0% gekry.“Hoe verduidelik mens dit?” het Maryna Besseling van die SAOU aan Rapport gesê. “Is daar skielik buitengewoon goeie onderwysers in gr. 10, 11 en 12 wat hierdie uitskieters oplewer?” Nyambeni Lidzhade, skoolhoof van die Mbilwi-hoërskool – jare reeds Limpopo se beste openbare skool – sê die laer grade is hul grootste uitdaging omdat laerskole nie ’n “ernstige eind- evaluering” het nie. “Wanneer die leerlinge by ons aankom, kan hulle nie wiskunde doen nie. Daarom benader ons skoolhou soos ’n sokkerspan. “Dit help nie jy het die beste doelskieters, maar jou verdediging laat jou in die steek en jy skiet ’n doel teen jouself nie. Jy het spanwerk nodig en dit beteken harde en ekstra werk met die laer grade,” het hygesê.Prof. Francis Faller van die fakulteit opvoedkunde aan die Universiteit van die Witwatersrand meen Limpopo se algehele swak prestasie spreek nie noodwendig van ’n gebrek aan gehalte nie en fyner ontleding ontbreek. “Een skoolhoof kan sy leerlinge aanmoedig om wiskunde te neem, terwyl die skool langsaan besluit om leerlinge slegs vir wiskundige geletterdheid te registreer ten einde ’n hoër slaagsyfer te verseker,” het hy verduidelik.